Hvert år kastes 2,3 millioner høner som søppel. Nå kommer Forsvaret dem til unnsetning.

3. mai 2013 08:13 Sist oppdatert 3. mai 2013

Forsvaret har klekket ut en kjempeidé: Hønene kan bidra til forsvarsevnen ved å bli mat til Ola Soldat. Jan T. Espedal

De har det fryktelig trangt, og etter 76 ukers levetid er det slutt.

Kommentar

Dette er en kommentar. Den gir uttrykk for skribentens analyser og meninger.

Det siste året i voksen alder klemmer de ut av seg et egg hver eneste dag. Men så, av helsemessige grunner etter intensiv trykking, synker eggproduksjonen med 15 prosent. De er ikke gode nok lenger. Er pensjonsavtalen god, da? Nei.

Takken er at vi gasser dem og hiver dem i søpla som spesialavfall. To komma tre millioner forsvarsløse høner.

Men – ta-ta-ra – kavaleriet kommer! Det vil si, nå ønsker Forsvaret å gi de stakkars hønene et liv etter døden. Som hønsefrikassé i soldatenes messer.

Verpehøner er nemlig veldig god mat. Bare spør moren din. Men kunsten å koke en høne er gått i glemmeboken. Nesten ingen er interessert lenger, den gamle høna må jo koke en hel time, og vi gidder ikke annet enn å flippe et kyllingbryst i panna på en-to-tre.

Det hører med til historien at kyllingbonden faktisk må betale fem kroner per høne for å få dem destruert i kontrollerte former. Det blir klekkelige summer, over 11 millioner kroner i året.

Yngve Ekern er journalist og matkommentator

De som nå har stukket hodene sammen, kaklet litt om at dette idiotiet ikke lenger kan forsvares, og så lagt et realt columbi egg, er Forsvarets logistikkorganisasjon (FLO), matforskningsinstituttet Nofima og NorgesGruppen. Sammen har de kokt opp ideer til et prøveprosjekt som også har fått finansieringsstøtte av Statens landbruksforvaltning (SLF).Det er en vinn/vinn-situasjon av dimensjoner, også for de stakkars hønene. Som en prøveordning testes den nye soldatmiddagen ut ved at kvalitetsprodusenten Gårdsand i Vestfold slakter høner på vanlig vis, vakumerer dem i plastposer og lar dem trekke sakte i vann på 85 grader. Garantert mørt.

I første omgang skal soldatene få smake. I neste runde er det snakk om sykehus og andre offentlige storkjøkken.

Men det at NorgesGruppen, som eier blant andre Meny og Kiwi, er med på laget, gjør at vi vanlige forbrukere også kan forespeile oss skikkelig høne om en tid. Hvis alt går som de kloke hodene har tenkt.

Forsvarets forum er normalt ikke bladet man åpner for å finne gode tips om mat, dersom man ikke har en særegen hang til død-mann-på-boks. Men aprilutgaven er oppløftende lesing for alle som er glade i mat og bryr seg om hvordan den blir til.

Der står det at Forsvaret også er opptatt av å beskytte landets økologiske bønder. Regjeringen har satt som mål at 15 prosent av alle norske råvarer skal være økologiske innen 2015, men det er nå utsatt til 2020.

Det er for lite krutt i den ambisjonen, mener Forsvaret. Vårt mål er å komme opp i 15 prosent økologisk allerede i år, forteller orlogskaptein Pål H. Stenberg til Forsvarets forum. Han er i tillegg både ernæringsfysiolog og kokk, samt en av dem som jobber for at verpehønene skal bli mat.

Jeg slår helene sammen, løfter høyrehånden til honnør.